十八鄉 (恩洲)

恩洲十八鄉，係舊底嘅廣東南海縣恩洲堡所轄鄉社統稱，屬金利都轄。去到清末，恩洲堡下經已唔止十八鄉，但十八鄉叫慣咗，約定俗成。

組成 
恩洲十八鄉通常來講有：荷溪、三聖社、半塘、荔溪、彩虹橋、南岸、澳口、源頭、西場、增埗、西村、王聖堂、三元里、瑤䑓、沙涌、塘下、棠溪、佛闍。舊時嘅三元里平英團有唔少成員係呢十八鄉嘅鄉民。

聯鄉活動

三元里 
喺三元里鄉有正月十八鬧元宵嘅習俗，據話係喺西漢開始嘅。舊陣嘅恩洲十八鄉有過共同約定，以增進各鄉友誼，避免械鬥，共慶豐收，就將元宵節訂作各鄉互相拜賀嘅日子，並由各鄉輪流做東：瑤䑓鄉定喺正月十六，王聖堂定喺正月十七，棠溪鄉定喺正月十九，而三元里鄉就定喺正月十八。成個活動由正月十二開始直落8日。據話1841年三元里鄉民抗英勝利後，三元里鄉為感謝各鄉支援，正月十八嘅慶典變得更為隆重。呢日係各鄉互拜，下晝喺鄉度嘅祠堂度醒獅采青，環村巡遊等，跟著仲會喺祠堂內外大擺筵席招呼各鄉鄉民。

西村 
西村喺清朝道光年間就開始有張王爺誕活動，後由於村嘅張王爺廟喺文革期間畀清拆，活動中斷。到2000年後，西村村民恢復活動，由村嘅張王爺誕慶典活動籌備小組組織慶典活動，主場變咗去西村首約嘅老人之家，張王爺神像就喺入邊供奉。呢陣三元里、王聖堂、棠下等18鄉嘅村民代表亦都敲鑼舞獅共來西村慶賀，當日中午按慣例筵開百席招呼各鄉人士。

西場 
西場村有廣州中心市區唯一剩低嘅關帝廟，村慶定喺農曆五月十三關帝誕。呢日十八鄉包括澳口、增步、南岸等兄弟村嘅獅隊就會挑著大旗、敲鑼打鼓前往西場村恭賀，而西場村醒獅隊亦村口喺度相迎，村內擺過百圍酒席宴請鄉友弟。神誕期間有遊鄉、切磋武藝等活動。

金利司
 仁威廟

攷 

荔灣區自然村
廣州地理
廣州史